Binnelandse sake besorg oor moontlike stakingMkuseli Apleni, direkteur-generaal van binnelandse sake (Foto: ANA) Mkuseli Apleni, direkteur-generaal van binnelandse sake, het Donderdag aangekondig dat sy departement ŉ kennisgewing van ŉ staking ontvang het deur vakbonde wat kantoorpersoneel verteenwoordig. “Indien hierdie staking sou voortgaan, sal verpligte dienste wat binnelandse sake aan burgers kragtens die Grondwet lewer, geraak word. As binnelandse sake is ons dus baie besorg oor die dreigement van ŉ staking voor een van ons besigste periodes in die jaar, naamlik die wintervakansie. Die aantal versoeke vir reisdokumente styg gewoonlik in hierdie tydperk wanneer families gereed maak vir die lang vakansie,” het Apleni tydens ŉ perskonferensie in Pretoria gesê. Hy het gesê werknemers het besluit om te staak oor ŉ voortslepende dispuut oor werksure. Dit is die kantore wat versoeke ontvang en prosesseer vir verskeie dienste van Suid-Afrikaanse burgers en ander kliënte. Indien die staking op 19 Junie gebeur, sal dit onbeperk voortduur. “Die vakbonde het Dinsdag die kennisgewing oorhandig ná onderhandelings vasgeval het, veral oor die verskaffing van dienste aan kliënte op Saterdae. “Personeel werk al sedert 2004 op Saterdae. Tussen 2004 en 2010 het ons oortyd betaal, maar dit was nie volhoubaar nie. Van 2010 tot 2014 het ons ŉ afdag gegun vir persone wat op ŉ Saterdag gewerk het, en personeel kon enige dag van die week af vat. Dit het egter ernstige uitdagings gebring. Personeellede het verskillende dae in die week afgevat en die departement moes gereeld met beperkte personeellede bedryf word.” Apleni het gesê ŉ voorstel is ingedien, waarvolgens personeel elke Woensdag sou af kry vir elke Saterdag wat daar gewerk is, om die uitdaging van die beperkte personeel te oorkom. “Ons is nie in ŉ finansiële posisie om oortydbetaling te oorweeg nie. Ons het dus die alternatief voorgestel, sodat personeellede nie ses dae ŉ week sou werk nie, en dat hulle binne 40 uur sou bly,” het hy gesê. Hy het gewaarsku indien die staking sou voortgaan, sal dienslewering hierdeur benadeel word. “Ons mense het geen alternatief vir die dienste wat binnelandse sake lewer nie. Ons moet dus vinnig ŉ oplossing kry. “Ons sal niemand intimideer nie en het nog nie enigiemand gedurende hierdie hele proses geïntimideer soos die vakbonde beweer nie. Ons sal ook nie persone se arbeidsregte skend nie.”